Беслъэнеймрэ Мырзэкъанымрэ я зи чэзу текIуэныгъэхэр
Рязань къалэм илъэс блэкIам и кIэухым щекIуэкIащ Урысей Федерацэм IэпщэрызауэмкIэ и чемпионат. Къэбэрдей-Балъкъэрым икIахэм абы медалиплI къыщахьащ.
2020 гъэм къэралым и саугъэт нэхъыщхьэмрэ гъэмахуэм Ташкент (Узбекистан) щыIэну дунейпсо чемпионатым кIуэну Iэмал ягъуэтынымрэ щIэбэныну Рязань щызэхуэсат Урысей Федерацэм и щIыналъэ 48-м икIа спортсмен 300-м щIигъу.
Килограмм 80-м нэс зи хьэлъагъхэм я зэпеуэм къыщыпэщIэува цIыхуитхуми ефIэкIри (плIым — зэман кIэщI дыдэм), дыщэ медалыр зыIэригъэхьащ Беслъэней Нурмухьэмэд. Ебгъуанэу къэралым и чемпион хъуащ зи хьэрхуэрэгъухэм щхьэкъэIэтыпIэ езымыта, килограмм 90-м щIигъу Мырзэкъан Азэмэт. Фигу къэдгъэкIыжынщи, мы щIалитIри плIэнейрэ дуней псом щытекIуащ. Иджы ахэр етхуанэ апхуэдэ дыщэ медалым мэкъуауэгъуэ (июнь) мазэм Узбекистаным и къалащхьэм щыщIэбэнынущ.
Рязань щыIа чемпионатым дыжьын медалыр къыщихьащ Кныш Розэ. Ар килограмм 60-м нэс зи хьэлъагъхэм я деж щызэуащ. Ещанэ увыпIэр лъысащ Сомгъур Азэмэт (килограмм 70).
Къэралым и чемпионатым къыщыхэжаныкIа ди лъа- хэгъухэр ягъасэ IэпщэрызауэмкIэ тренер цIэрыIуэхэу Мамхэгъхэ Хьэчимрэ Iэдэмрэ, Бэрэгъун Зубер, КIэрашэ Джамбулэт сымэ.
Жыласэ Замир.
Сурэтым: зэхьэзэхуэм щытекIуа Беслъэней Нурмухьэмэдрэ
Мурзэкъан Азэмэтрэ, я тренер Мамхэгъ Iэдэм я гъусэу.
